Liikenne- ja viestintäministeriö

Lausuntopyyntönne 29.1.2018 (LVM/147/03/2018)

Sisäministeriön lausunto; kansallisen lainsäädännön ja käytäntöjen tuottamat esteet sähköisten dokumenttien ja digitaalisen datan käytölle logistiikassa

Liikenne- ja viestintäministeriö on pyytänyt sisäministeriöltä tietoja siitä, miten kansallinen sääntely tai toimintakäytännöt estävät hyväksymästä tai vastaanottamasta sähköisiä asiakirjoja tai digitaalista dataa, jotka liittyvät logistiikkaan ja tavaraliikenteeseen. Sisäministeriö toteaa asiassa seuraavaa:

Hallitusohjelman digitaalisen liiketoiminnan kasvuympäristöä koskevassa kärkihankkeessa on tavoitteena suotuisan toimintaympäristön luominen digitaalisille palveluille ja uusille liiketoimintamalleille. Osana kehittämissuunnitelman luomista arvioidaan lainsäädäntötoimien tarve. Tätä tavoitetta varten on selvitettävä mahdolliset kansallisen lainsäädännön asettamat esteet käyttää digitaalisia kuljetusasiakirjoja ja niiden sisältämää dataa digitaalisessa muodossa. Digitaalisella rahtiasiakirjalla tarkoitetaan tässä kuljetuksen sisältöä koskevia siviilioikeudellisia asiakirjoja ja sopimuksia, kuten rahtikirjoja, lähetysluetteloita ja konossementteja. Lisäksi määritelmä sisältää julkisoikeudellisiksi luokiteltavia viranomaistarkastuksiin laadittavia asiakirjoja, kuten erilaisia tulliasiakirjoja, vaarallisia aineita koskevia todistuksia, ja alkuperätodistuksia.

Liikenne- ja viestintäministeriö koostaa saatujen vastausten perusteella yhteenvedon siitä millaisia esteitä tai haittatekijöitä kansallinen lainsäädäntö ja hallinnolliset ja muut toimintakäytännöt muodostavat sähköisten kuljetusasiakirjojen tai kuljetuksiin liittyvien muiden asiakirjojen (esim. laskut) sekä niiden sisältämän datan vastaanottamiselle digitaalisessa muodossa. Esimerkiksi esteenä voi olla lakiin tai vakiintuneeseen käytäntöön perustuva vaatimus siitä, että tietyt dokumentit on toimitettava kirjallisessa muodossa. Tietopyyntö koskee kaikkia liikennemuotoja: tiekuljetuksia, meriliikennettä, lentoliikennettä ja rautatieliikennettä sekä liikennemuotojen välisiä kuljetuksia.

**Tietopyyntö**

1) Viranomaisvaatimukset: Miten kansallinen lainsäädäntö ja/tai käytännöt estävät viranomaista ja tuomioistuimia hyväksymästä sähköisiä kuljetusasiakirjoja tai niiden sisältämiä tietoja digitaalisessa muodossa

i) tulli, rajaviranomaiset, poliisi, liikenneviranomaiset sekä muut keskeiset viranomaiset

ii) tuomioistuimet

2) Pankkeja ja vakuutusyhtiöitä sekä muita keskeisiä yksityisiä toimijoita koskeva sääntely ja toimintakäytännöt: Miten kansallinen lainsäädäntö ja/tai toimintakäytännöt (esimerkiksi viranomaisohjeistukset tai yritysten sisäiset ohjeistukset) estävät yrityksiä hyväksymästä sähköisiä asiakirjoja tai niiden sisältämää digitaalista dataa tai vaativat niitä käsittelemään paperisia asiakirjoja (esim. vakuutuskorvausasioissa dokumenttien tunnustaminen)

3) Sähköistä asiointia, sähköisiä allekirjoituksia ja sähköisiä asiakirjoja koskeva yleinen sääntely ja käytännöt: Miten kansallinen sääntely ja/tai toimintakäytännöt estävät hyväksymästä sähköisiä asiakirjoja tai niiden sisältämiä tietoja digitaalisessa muodossa.

**Vastaus**

Poliisin, pelastustoimen ja rajavartiolaitoksen toimialalla ei ole sellaista voimassaolevaa sääntelyä, joka olisi esteenä liikenne- ja viestintäministeriön esittämällä tavalla sähköisten kuljetusasiakirjojen tai muidenkaan logistiikan alan asiakirjojen käytölle sähköisesti tai ylipäänsä sähköiselle asioinnille. Todettakoon samalla, että tavarakuljetusten valvonta kuuluu pääasiassa Tullille ja henkilöliikenteen valvonta rajatarkastuksineen Rajavartiolaitokselle.

Sisäministeriö kiinnittää huomiota siihen, että viranomaisten tietojärjestelmissä on korkeat tietoturvallisuusvaatimukset. Sisäministeriön hallinnonala käyttää julkisen hallinnon turvallisuusverkkoa (TUVE), joka on korkean varautumisen ja turvallisuuden vaatimukset täyttävä tieto- ja viestintätekninen palvelu. Sähköisiä kuljetusasiakirjoja ja logistiikka alan asiakirjojen ja niiden taustajärjestelmien tulee olla vaatimuksiltaan sellaisia, että niitä pystytään käyttämään myös viranomaisten tietoteknisillä laitteilla. Sähköisten kuljetusasiakirjojen alempi turvallisuustaso tai esimerkiksi kansallisen merenkulun tiedonhallintajärjestelmän (ns. Portnet-järjestelmä) mahdollinen siirtäminen kaupallisen yhtiön ylläpidettäväksi tai sen liittäminen julkiseen verkkoon voi asettaa tiedon edelleen käytölle viranomaistoiminnassa erityisiä tietoturvaan liittyviä haasteita ja sen myötä myös tosiasiallisia esteitä sähköisen datan ja asioinnin käytölle. Valvonnan kannalta on oleellista, että tarvittavat asiakirjat ovat valvontatilanteessa käytettävissä.

Sisäministeriö kiinnittää lisäksi liikenne- ja viestintäministeriön huomiota siihen, että sisäministeriön poliisiosastolla on valmistelussa poliisin henkilötietojen käsittelyä koskevan lainsäädännön kokonaisuudistus. Hallituksen esitys on tarkoitus antaa eduskunnalle kesäkuussa 2018.

Kansliapäällikkö Jukka Aalto

Erityisasiantuntija Miia Lehmus-Niemi

Asiakirja on sähköisesti allekirjoitettu asianhallintajärjestelmässä. Sisäministeriö 28.02.2018 klo 09:38. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Liikenne- ja viestintäministeriö  Anne Miettinen, LVM |
| Tiedoksi | Sisäministeri Mykkänen  Erityisavustajat Andersson-Bohren, Rautanen  Poliisiosasto  Rajavartio-osasto |